
Laboratóriumi kerozinégetési kísérletek számítógépes szimulációja

Környezetvédelmi szempontból nagyon fontos jó hatásfokú és alacsony szennyezőkibocsátású égetőberendezések fejlesztése. A Józsa Viktor és kutatócsoportja (BME Energetikai Gépek és Rendszerek Tanszék) által kifejlesztett keverék- és hőmérsékletszabályozott (KHSZ) [1] égetőberendezés ilyennek bizonyult a mérési adataik alapján. Munkám célja az volt, hogy szimulációkkal alátámasszuk az általuk mért laboratóriumi mérési eredményeket, és jobban megismerjük a koncepcióban rejlő lehetőségeket. A vizsgált mérésekben tüzelőanyagként JP-8 szabvány szerinti kerozint alkalmaztak.
A szimulációkhoz az OpenSMOKE++ [2] programot használtam. A számítások alapja a JP-8 kerozin égését a HyChem [3] megközelítéssel leíró részletes reakciómechanizmus volt. A nitrogén-monoxid kibocsátásának számításához az alkalmazott mechanizmus tartalmazta a Glarborg-féle NOx-részmechanizmust is [4]. Az egyesített mechanizmus 201 anyagfajtát és 1589 reakciólépést tartalmaz.
Első számításaimból kiderült, hogy a jólkevert-reaktor (PSR) modell alkalmazható ennek az égetőberendezésnek a leírására, azonban az égőtérnek nem a teljes térfogatában megy végbe a homogén oxidáció. Hővesztesség nélküli égetőberendezés feltételezésével nem tudtam visszakapni a mért füstgáz-koncentrációkat, de a hőveszteséget is figyelembe véve sokkal reálisabb füstgáz-összetételt számítottam. A számítási és mérési eredmények továbbra is eltértek egymástól a szén-monoxid koncentráció esetén, ezért szisztematikusan megvizsgáltam az égetőberendezés egyes paraméterei megváltoztatásának hatását. A tartózkodási idő változtatása bizonyult a leghatásosabbnak, így sikerült a mért koncentrációkhoz hasonló számított értékeket kapnom.
Az égetőberendezés gyakorlati alkalmazhatóságának jobb megértéséért további szimulációkat végeztem. Először izoterm körülmények között vizsgáltam a kimenő CO és NO móltörteket az égetőberendezés hőmérséklete változásának függvényében, majd az égetőberendezés nyomása változtatásának hatását vizsgáltam a reaktor hőmérsékletére és a füstgáz összetételére. Ez utóbbi különösen fontos lehet, ha a KHSZ-elvet ipari és repülőgép-gázturbinákban akarják alkalmazni.

